દુનિયાના મુસલમાનોને આ વાત ઉપર ચિંતન મનન કરવાની દઅવત આપીએ છીએ કે તેઓ વિચારે અને ઈતિહાસના પાનાઓને તપાસે અને જુએ કે અમીરૂલ મોઅમેનીન અલી ઈબ્ને અબી તાલિબ (અ.સ.) અને આપની આલ જેવી બીજી કોઈ શખ્સીય્યત ઈતિહાસમાં જોવા નહીં મળે કે જેની ઉપર જેટલા ઝુલ્મો ગુજારવામાં આવ્યા તેટલા ઝુલ્મો બીજા કોઈ ઉપર ગુજારવામાં આવ્યા હોય. તેથી આજે મુસલમાનોની જવાબદારી બને છે કે ઈસ્લામના પ્રારંભકાળની પરિસ્થિતિની તપાસ કરે અને તેમની ઉપર સતત કેટ-કેટલા ઝુલ્મો ગુજારવામાં આવ્યા તેનું પૃથ્થકરણ કરે. હક્ક અને બાતિલ વચ્ચેના ભેદને પારખે અને પછી તેને લોકો સુધી પહોંચાડે અને આ દુનિયાની સૌથી વધારે મઝલુમ શખ્સીય્યત ઉપર કરવામાં આવતા એઅતેરાઝોના જવાબ આપે કે જેથી મુસ્લીમ ઉમ્મતની સાચી દિશામાં હિદાયત થઈ શકે અને હક્ક અને હકીકતને ઓળખીને તેની પયરવી કરે. અલ્લાહ તબારક વ તઆલાની બારગાહમાં દોઆ કરીએ કે દુનિયામાં હક્કનો પરચમ બલંદ કરનારાઓની તાઈદ અને મદદ કરે, બાતિલને તેના લશ્કર સમેત નિસ્તો નાબુદ કરે અને અમીરૂલ મોઅમેનીન અલી (અ.સ.) ના વારિસ ઈમામ મહદી (અ.ત.ફ.શ.)ના નૂરથી ઝળહળિત ઝુહુરમાં જલ્દી ફરમાવે. આમીન.